Xita tal-ħamrija m'għamlitx, imma...
Imtella' Ġunju 17, 2020 - Aġġornata 17 Ta' Ġunju, 2020 10:27am Dawn il-jiem huma ideali għal min iħobb jaħsel il-karozza u jaraha tlellex, b'riħ fuq li jnixxef u mingħajr il-biża' li se tagħmel xi ħalba xita tal-ħamrija. Iżda mhux kulħadd ġietu tajba. Karozza li għall-ħabta tad-9.15am ta' dalgħodu kienet qed tinstaq fi Vjal l-Avjazzjoni f'Ħal Luqa qalgħet ħasla ħamrija bla ħsieb. Il-karozza tal-lezzjonijiet tas-sewqan kienet qed tinstaq biswit trakk li kien qed iġorr il-ħamrija, meta ħin bla waqt parti mit-togħbija waqgħet fuq il-karozza, li spiċċat ukoll bil-ħġieġa ta' wara mkissra. Il-Pulizija kkonfermat ma' TVM li ħadd ma weġġa' fl-inċident, u li ħaddiema mid-direttorat tat-tindif kienu ntbagħtu biex inaddfu l-materjal.